b'\n_START_ARTICLE_\nPre\xc5\xa1ernova ko\xc4\x8da na Stolu\n_START_PARAGRAPH_\nPre\xc5\xa1ernova ko\xc4\x8da na Stolu (2174 m) je planinska postojanka, ki le\xc5\xbei na ju\xc5\xbeni strani pobo\xc4\x8dja Stola, malo pod vrhom Malega Stola (2198 m). Imenovana je po dr. Francetu Pre\xc5\xa1ernu, najve\xc4\x8djem slovenskem pesniku. Prvotna ko\xc4\x8da je bila zgrajena leta 1909 in predana v uporabo 31. julija 1910. Med drugo svetovno vojno je bila ko\xc4\x8da po\xc5\xbegana. Na njenih temeljih je 21. avgusta 1966 bila sezidana nova. Upravlja jo PD Javornik - Koro\xc5\xa1ka Bela.\n_START_SECTION_\nZgodovina\n_START_PARAGRAPH_\nNa ob\xc4\x8dnem zboru 20. marca 1902 se je Kranjska podru\xc5\xbenica SPD (njen naslednik je PD Kranj) odlo\xc4\x8dila za gradnjo planinske ko\xc4\x8de na Stolu. Prvo pobudo je dal prvi na\xc4\x8delnik podru\xc5\xbenice Janko Majdi\xc4\x8d._NEWLINE_1. aprila 1909 je bila izbrana in podpisana pogodba za gradnjo preproste visokogorske planinske postojanke in zaveti\xc5\xa1\xc4\x8da. Izbrana izvajalca sta bila tesarska mojstra Jurgele in Legat, vrednost predvidenih del pa 12.000 kron. Vrednost inventarja je bila odobrena \xc5\xa1e dodatnih 2. 000 kron. Kranjska podru\xc5\xbenica je dodatno financirala gradnjo pe\xc5\xa1poti in konjske poti po ob\xc4\x8dinskem zemlji\xc5\xa1\xc4\x8du iz Zabrezni\xc5\xa1ke planine do planinske ko\xc4\x8de na Stolu. V letu 1907 je bilo odmerjeno zemlji\xc5\xa1\xc4\x8de in podpisana pogodba za pridobitev stavbne pravice. Ob smrti na\xc4\x8delnika Majdi\xc4\x8da 12. februarja, je ta v oporoki zapustil podru\xc5\xbenici 2000 kron za pokrivanje stro\xc5\xa1kov gradnje Pre\xc5\xa1ernove ko\xc4\x8de. 31. julija 1910 je bila slavnostno odprta nova ko\xc4\x8da._NEWLINE_15. julija 1928 so slovesno odprli nove pove\xc4\x8dane prostore Pre\xc5\xa1ernove ko\xc4\x8de, najve\xc4\x8d zaslug za to pa ima takratni na\xc4\x8delnik kranjske podru\xc5\xbenice SPD, mag. Fran \xc5\xa0avnik._NEWLINE_Po bitki na Stolu, 20. februarja 1942, so partizani ko\xc4\x8do za\xc5\xbegali, da v njej ne bi mogli imeti opori\xc5\xa1\xc4\x8da Nemci. Pogori\xc5\xa1\xc4\x8de je ostalo do leta 1966.\n_START_SECTION_\nDana\xc5\xa1nja ko\xc4\x8da\n_START_PARAGRAPH_\n21. avgusta 1966 je bila odprta nova Pre\xc5\xa1ernova ko\xc4\x8da na Stolu. Za izgradnjo si je najbolj prizadeval Franc Konobelj - Slovenko, prvoborec druge svetovne vojne, ki je bil tudi predsednik gradbenega odbora. V letih 1981-1984 so ko\xc4\x8do precej pove\xc4\x8dali in prenovili, otvoritev te prenove je bila 4. avgusta 1984. Leta 1992 je ko\xc4\x8da dobila mobilni telefon, leta 1993 so namestili son\xc4\x8dne celice za pridobivanje elektri\xc4\x8dne energije. Sistem je bil pove\xc4\x8dan leta 2001. Elektri\xc4\x8dno energijo pridobivajo \xc5\xa1e s pomo\xc4\x8djo vetrnice. Leta 1996 so zgradili suho strani\xc5\xa1\xc4\x8de izven ko\xc4\x8de._NEWLINE_Ko\xc4\x8da stoji tik pod vrhom Malega Stola na vi\xc5\xa1ini 2198 m. V dveh gostinskih prostorih je 80 sede\xc5\xbeev in to\xc4\x8dilni pult; v 8 sobah je 32 postelj; na skupnem le\xc5\xbei\xc5\xa1\xc4\x8du 12 le\xc5\xbei\xc5\xa1\xc4\x8d; WC in umivalnica z mrzlo vodo; gostinska prostora ogrevajo s pe\xc4\x8djo; voda je iz kapnice.'